CELEX: 31998R2646
Language: ro
Date: 1998-12-09 00:00:00
Title: Regulamentul (CE) nr. 2646/98 al Comisiei din 9 decembrie 1998 de stabilire a unor norme detaliate de aplicare a Regulamentului (CE) nr. 2494/95 al Consiliului în ceea ce privește standardele minime pentru prelucrarea tarifelor în indicii armonizați ai prețurilor de consum (Text cu relevanță pentru SEE)

10/Volumul 01
            
            
               RO
            
            
               Jurnalul Ofícial al Uniunii Europene
            
            
               137
            
         31998R2646
   
               L 335/30
            
            
               JURNALUL OFÍCIAL AL UNIUNII EUROPENE
            
            
               
            
         
      REGULAMENTUL (CE) NR. 2646/98 AL COMISIEI
   
   din 9 decembrie 1998
   de stabilire a unor norme detaliate de aplicare a Regulamentului (CE) nr. 2494/95 al Consiliului în ceea ce privește standardele minime pentru prelucrarea tarifelor în indicii armonizați ai prețurilor de consum
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 și articolul 5 alineatul (3);
   după consultarea Băncii Centrale Europene (2),
   întrucât, în temeiul articolului 5 alineatul (1) litera (b) din Regulamentul (CE) nr. 2494/95, fiecare stat membru este obligat să elaboreze indicii armonizați ai prețurilor de consum (IAPC) începând cu indicii pe luna ianuarie 1997;
   întrucât articolul 9 din Regulamentul (CE) nr. 2494/95 prevede aplicarea coerentă a formulei indicilor de tip Laspeyres pentru toți sub-indicii sau pentru toate categoriile de cheltuieli avute în vedere; întrucât ponderile acestora trebuie să reflecte în mod adecvat modelul de consum al segmentului de populație al indicilor;
   întrucât sub-indicii IAPC, care conțin prețuri tarifare, se obțin în practică fie direct de la furnizori, fie din calculele efectuate de statele membre pe baza datelor referitoare la prețurile tarifare și modelele de consum aferente, comunicate de furnizori; întrucât domeniul este suficient de larg pentru a include diferențele dintre diversele proceduri utilizate în construirea sub-indicilor, atunci când modificările în structura tarifară au loc simultan cu modificările prețului tarifar al unui anumit element tarifar, astfel încât consumatorii sunt obligați să-și schimbe opțiunile de consum; întrucât este important, în consecință, să se asigure accesul la informații de bază relevante, pentru ca indicii armonizați ai prețurilor de consum alcătuiți pe baza acestor informații să respecte cerința de comparabilitate prevăzută la articolul 4 din Regulamentul (CE) nr. 2494/95;
   întrucât, în temeiul articolului 6 din Regulamentul (CE) nr. 2494/95, informațiile de bază necesare elaborării IAPC, care trebuie obținute de la unitățile statistice, se referă la acele prețuri și ponderi de care trebuie să se țină cont pentru a asigura comparabilitatea;
   întrucât, în temeiul articolului 7 din Regulamentul (CE) nr. 2494/95, unitățile statistice solicitate de statele membre să coopereze la culegerea sau la comunicarea datelor de preț, sunt obligate să permită observarea prețurilor efectiv practicate și să ofere informații exacte și complete atunci când sunt solicitate;
   întrucât, în temeiul articolului 4 din Regulamentul (CE) nr. 1749/96 al Comisiei (3), astfel cum a fost modificat ultima dată prin Regulamentul (CE) nr. 1688/98 al Consiliului (4), IAPC trebuie să fie calculați astfel încât să includă modificările de preț al unui bun sau serviciu recent devenit semnificativ;
   întrucât prezentul regulament nu trebuie să solicite statelor membre să efectueze noi anchete statistice;
   întrucât măsurile prevăzute în prezentul regulament sunt în conformitate cu avizul Comitetului pentru programul statistic (CPS),
   ADOPTĂ PREZENTUL REGULAMENT:
   Articolul 1
   Scop
   Scopul prezentului regulament este de a stabili standardele minime pentru prelucrarea „prețurilor tarifare” în cadrul indicilor armonizați ai prețurilor de consum (IAPC).
   Articolul 2
   Definiții
   În sensul prezentului regulament:
   
               1.
            
            
               Un „tarif” înseamnă o listă de prețuri și condiții prestabilite referitoare la cumpărarea și consumul unuia și aceluiași bun sau serviciu, sau a bunurilor și serviciilor similare, stabilită la nivel central de furnizor, de guvern sau pe baza unui acord având ca scop influențarea modelelor de consum cu ajutorul unor prețuri și condiții diferențiate corespunzător în funcție de caracteristicile consumatorilor, de nivelul, structura sau de momentul consumului. Tarifele nu sunt negociabile pentru consumatorii casnici;
            
         
               2.
            
            
               Un „preț tarifar” înseamnă un preț stabilit în cadrul unui tarif, aplicabil unei componente sau unei unități de consum al unui bun sau serviciu dat.
            
         Articolul 3
   Informații de bază
   Informațiile de bază includ toate prețurile tarifare și ponderile care reflectă structura consumului de bunuri sau servicii, în conformitate cu caracteristicile consumatorilor, cu nivelul, structura sau momentul consumului.
   Articolul 4
   Surse de date
   (1)   Sub-indicii din IAPC care includ prețuri tarifare se calculează de către statele membre, pornind de la informațiile de bază definite la articolul 3 și comunicate de furnizor.
   (2)   Unitățile statistice solicitate de statele membre să coopereze la culegerea sau la comunicarea informațiilor de bază sunt obligate să furnizeze informații corecte și complete la momentul solicitării și să permită organizațiilor și instituțiilor răspunzătoare de elaborarea datelor statistice oficiale, la cererea acestora, să obțină informații suficient de detaliate pentru a permite evaluarea conformității cu cerințele de comparabilitate și calitatea sub-indicilor IAPC.
   Articolul 5
   Procedură
   Sub-indicii IAPC, care includ prețuri tarifare, se calculează pe baza unei formule de tip Laspeyres utilizată pentru alți sub-indici. Aceștia trebuie să reflecte variația prețului pe baza cheltuielii care a fost modificată pentru a păstra modelul de consum adoptat de consumatori înainte de modificarea tarifară respectivă. În cazul în care se introduce o modificare tarifară, și dacă, după modificarea respectivă:
   
               1.
            
            
               un element component sau o unitate de consum rămâne neschimbat(ă) în ceea ce privește specificația sa, atunci prețul elementului sau al unității respectiv(e), conform vechiului și noului tarif, se compară în mod direct iar diferența de preț rezultată se va include în IAPC;
            
         
               2.
            
            
               un element component sau o unitate de consum se modifică în ceea ce privește specificația sa, sau se adaugă un nou element component care nu constituie un produs sau serviciu nou pentru consumator, atunci modificarea de preț se calculează cu ajutorul ponderilor corespunzătoare cheltuielii legate de păstrarea modelului de consum adoptat pe parcursul unei perioade date, de maximum un an, înainte de modificare. Ajustările pentru modificările specificației sunt consecvente cu ajustările în calitate operate pentru alți sub-indici;
            
         
               3.
            
            
               în tarif se adaugă un element component sau o unitate de consum având o specificație nouă și distinctă, care constituie un produs sau serviciu nou pentru consumator, atunci elementul sau unitatea va fi tratat(ă) ca „un bun sau serviciu recent devenit semnificativ” în sensul Regulamentului (CE) nr. 1749/96. În cazul în care cheltuiala afectată noului produs sau serviciu este semnificativă, aceasta se include în indici, prin înlănțuire începând cu luna în care noul tarif intră în vigoare și folosind în acest scop o estimare a consumului imediat așteptat, sau, în lipsa acesteia, într-un interval de 12 luni.
            
         Articolul 6
   Comparabilitate
   Se consideră comparabili indicii armonizați ai prețurilor de consum (IAPC) construiți conform procedurilor prevăzute la articolul 5 din prezentul regulament sau conform altor proceduri care nu conduc la obținerea unui indice care diferă în mod sistematic cu peste o zecime dintr-un procent, în medie, pe durata unui an dat, comparativ cu anul precedent, de un indice calculat aplicând aceleași proceduri.
   Orice modificare a procedurilor și practicilor menită să asigure comparabilitatea în sensul prezentului paragraf se aplică, cel mai devreme, în cadrul sub-indicilor ulteriori intrării în vigoare a prezentului regulament dar până în luna decembrie 1998, și intră în vigoare începând cu indicele pe luna ianuarie 1999.
   Articolul 7
   Controlul calității
   Statele membre comunică Comisiei (Eurostat) informații despre procedurile elaborate cu privire la tratamentul prețurilor tarifare, atunci când aceste proceduri diferă de cele prevăzute la articolul 5 din prezentul regulament, înainte de aplicarea lor.
   Statele membre comunică, de asemenea, Comisiei (Eurostat), la cererea acesteia, informații privind procedurile utilizate pentru a asigura respectarea standardelor minime stabilite prin prezentul regulament.
   Articolul 8
   Intrare în vigoare
   Prezentul regulament intră în vigoare în cea de-a treia zi de la data publicării sale în Jurnalul Oficial al Comunităților Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 decembrie 1998.
      
         
            Pentru Comisie
         
         Yves-Thibault DE SILGUY
         
         
            Membru al Comisiei
         
      
   
   
      (1)  JO L 257, 27.10.1995, p. 1.
   
      (2)  Aviz emis la 8 iulie 1998.
   
      (3)  JO L 229, 10.9.1996, p. 3.
   
      (4)  JO L 214, 31.7.1998, p. 23.